《赠星命松坡》
宋代·于石

昌黎之生月南斗，牛奋其角箕张口。
坡翁宿直斗牛箕，自谓文似昌黎叟。
顾予命亦坐磨蝎，碌碌浪随二公后。
文章学问愧前修，有口但知能饮酒。
松坡磊落湖海人，为我掉舌谈星辰。
蛟龙蟠屈终变化，君子忧道宁忧贫。
夜半狂吟踏破瓮，结柳为车穷莫送。
掀髯一笑问松坡，文如二子今何用。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。